***Мова паліткарэктнасці***

Паводле вызначэння Вікіпедыі, паліткарэктнасць – “тэрмін, які апісвае стыль маўлення, ідэі, палітыку, паводзіны, якія мусяць мінімізаваць абразы расавых, рэлігійных, культурных ды іншых груп”.

У мове паліткарэктнасць перадусім рэалізуецца праз выкарыстанне эўфемізмаў і так званых фемінізмаў (фемінітываў). Эўфемізмы - словы і выразы, якія служаць моўцы для замены грубых, непрыстойных, рэзкіх словаў і выразаў, што выклікаюць непрыемныя асацыяцыі: не ***мярцвяк***, а ***нябожчык***; не ***стары***, а ***чалавек сталага веку,*** не ***дурань***, а ***недалёкі чалавек, зорак з неба не хапае*** г.д. Пра прыроду эўфемізмаў можна пачытаць тут:

<http://www.movananova.by/zaniatki/leksika-spachyc-zasnuc-addac-bogu-dushu-2.html>.

Трэба сказаць, што і ў Савецкім Саюзе таксама існавалі свае эўфемізмы (новамова), мэтай якіх, праўда, было не змякчэнне абразлівых выразаў, а маніпуляцыя свядомасцю людзей, вуаляванне агрэсіўных намераў дзяржавы, замоўчванне сацыяльных праблем, для чаго рэчы не называліся сваімі сапраўднымі імёнамі. Напрыклад, перабоі з харчаваннем і іншымі таварамі зваліся ***часовымі цяжкасцямі***, сацыяльныя праблемы - ***асобнымі недахопамі***, гвалтоўная калектывізацыя, галадамор, расстрэлы - ***перагібамі на месцах***. Сёння таксама мы сутыкаемся з падобнымі эўфемізмамі: ***неэфектыўнае выкарыстанне бюджэтных сродкаў*** замест ***крадзеж***, ***выкарыстанне адміністрацыйнага рэсурсу*** замест ***злоўжыванне службовым становішчам*** і г.д.

Што да фемінізмаў, дык пад імі ў мове сёння разумеюць жаночыя назвы прафесій, спецыяльнасцяў, сацыяльных роляў: ***дырэктарка, менеджарка, фатографка.*** Часам, хоць пакуль і досыць рэдка, пры ўзгадванні ў тэксце назва прафесіі без вызначэння асобы (а звычайна гэта назоўнік мужчынскага роду), сустракаем паліткарэктнае напісанне праз злучок: ***доктар-ка, рэдактар-ка,*** напрыклад: “У часопіс… патрабуецца рэдактар-ка і карэктар-ка”, а не традыцыйнае “рэдактар і карэктар”.

Такім чынам,мэта ўжывання паліткарэктных словаў і выразаў зразумелая - пазбегчы вербальнай дыскрымінацыі асобных груп насельніцтва паводле нацыянальнасці, расы, гендару, узросту, здароўя, сацыяльнага і матэрыяльнага статусу і пад. Сучасная з’ява паліткарэктнасці пашырылася спачатку ў ЗША, а потым і ў Заходняй Еўропе ў апошнія дзесяцігоддзі мінулага стагоддзя. У Амерыцы, напрыклад, наступным чынам адбываўся рух ад непажаданай назвы ***негры*** да паліткарэктнай ***афраамерыканцы***: ***негры - нябелыя - каляровыя - чорныя - меншасць - амерыканцы афрыканскага паходжання - афраамерыканцы*** *(negroes - non-whites - colored - blacks - minority (group) - African Americans - Afroamericans).* Тую ж самую тэндэнцыя назіраем і з індзейцамі: ***індзеец - карэнны амерыканец - першая нацыя.*** У шведскай мове ў 2015 годзе да займеннікаў *han* (ён) і *hon* (яна) быў афіцыйна дададзены гендарна карэктны займеннік *hen* для трансгендараў або людзей, якія не вызначыліся канчаткова са сваім гендарам.

У 21 стагоддзі мова паліткарэктнасці пачала пашырацца і ў нашай краіне, аднак дасюль з’яўляецца значна больш абмежаванай, чым у Заходнім свеце.

Да сфераў, дзе сёння найбольш пашырана мова паліткарэктнасці, належаць:

1. Сфера сацыяльна слабых, дыскрымінаваных груп насельніцтва: ***людзі з інваліднасцю, людзі з абмежаванымі магчымасцямі*** замест ***калекі, інваліды*** (прапануем зрабіць тэст на тэму інклюзіўнасці з партала [tut.by](http://tut.by/): <https://news.tut.by/culture/669842.html> ); ***сеньёры*** замест ***старыя людзі; карэкцыя полу*** замест ***змена полу; інтэрсексуал*** замест ***гермафрадыт*** і г.д. Дарэчы, ужыванне выразу ***парэформавы правапіс*** ці ***афіцыйны правапіс*** таксама з’яўляецца паліткарэктным выразам у параўнанні са словам ***наркамаўка***.
2. Сфера назваў прафесій і спецыяльнасцяў: ***менеджар па продажах*** замест ***прадавец***; ***работніца сферы сескуальных паслуг*** замест ***прастытутка***; ***аўтарка, блогерка*** замест ***аўтар***, ***блогер***, калі гаворка ідзе пра жанчыну.

3. Сфера сэрвісу і рэкламы, дзе, напрыклад, у індустрыі прыгажосці слова ***атлусценне*** замяняецца выразам ***лішняя вага, пахудзенне*** - ***карэкцыя вагі; пазбаўлення ад зморшчын - ліфтынг*** і г.д.

Трэба зазначыць, што ў з’явы паліткарэктнасці сёння ёсць не толькі актыўныя прыхільнікі, але і праціўнікі, якія лічаць, што падобныя выразы з’яўляюцца праявай слабасці, комплексу віны і хаваюць праўду і што лепей заўсёды называць рэчы сваімі імёнамі. А што думаеце вы?

**Заданне**

***Як іншымі словамі перадаць наступныя паліткарэктныя выразы:***

Спецыяліст па гігіене навакольнага асяроддзя - дворнік

Чалавек залатога веку, трэцяга ўзросту - стары / старая

Інжынер па санітарыі - смяцяр

Чалавек з нестандартнымі вертыкальнымі прапорцыямі - ліліпут / ліліпутка

Узброены канфлікт - вайна

Асабісты памочнік - сакратар / сакратарка

Асоба, якая аказвае медыцынскую дапамогу дома - сядзелка

Сонечныя дзеці - дзеці з сіндромам Дауна

Лятальны сыход - смерць

Менеджар / спецыяліст па клінінгу - прыбіральшчык / прыбіральшчыца

Аператар ачышчальных збудаванняў – асенізатар / залатар

Нестатутныя адносіны - дзедаўшчына

Поўны, чалавек вялікіх памераў, бодзіпазітыўны - тоўсты чалавек

Вышэйшая мера пакарання - кара смерцю, смяротнае пакаранне

Лібералізацыя / упарадкаванне цэн - рост цэн

Эмацыйна-няўстойлівы чалавек - псіхапат

Санкцыі - пакаранне

Сацыяльна абяздоленыя, пазбаўленыя дабротаў людзі - бедныя

Невідушчыя, слабавідушчыя людзі - сляпыя

Выкарыстоўваць службовае становішча ў карыслівых мэтах - браць хабар

Людзі з міграцыйным мінулым - імігранты

Разысціся ў меркаваннях – паспрачацца, пасварыцца

Чалавек, які пакутуе на залежнасць ад псіхаактыўных рэчываў – наркаман / наркаманка

Узроставыя змены - старэнне

Стыліст, дызайнер па прычосках - цырульнік / цырульніца

Работніца птушкафермы - птушніца

Ліквідаваць - забіць

Асоба са шкоднымі звычкамі, залежны чалавек – алкаголік / алкагалічка